  Майя Бывальцева Ужбергатӥсьёслэн форумзы, фермеръёслэн фестивальзы, Олимпи шудонъёсы пыртымтэ спорт амалъёсъя йӧскалык чемпионат, йӧскалык сиён-юонъёсын ярмарка, эктон баттл, концертъёс радъяськозы Ижкарын шуркынмон кутсконын. Россиысь Калыкъёслэсь огазеяськон нуналзэс но Удмуртилэсь кунлык нуналзэ туэ элькунамы аспӧртэм пусйыны дасясько, ивортэ улосвыл тӧролэн но кивалтэтлэн пресс-службазы. 30-тӥ коньывуонэ -2 шуркынмонэ Ижкарын «Лэсьтэмын Удмуртиын» форум ортчоз. Со элькунысь ужбергатонъя югдурез дунъяны но сое умоятон амалъёсты шедьтыны кулэ. Форум «Ужбергатон-Тӧрлык» кенешонлы усьтэм трибуна луоз. Озьы ик отын туризм удысын ужасьёслы дышетон программа радъялозы.  1-5 шуркынмонэ шоркарлэн Шор площадяз сыӵе ик нимын адӟытон-вузкарон радъяськоз. Нош Киров нимо паркын фермеръёслэн «Своё. Продолжение» фестивальзы ортчоз. 4-тӥ шуркынмонэ чеберлыко киужъёсын адӟытон, «Россиысь калыкъёс» фотозона ужалозы. Ижкарлэн шораз калык коллективъёсын шулдыръяськонъёс, егитъёслы «Разогрев со звездой» ӵектос, олимпи луисьтэм юмшанъёсъя йӧскалык чемпионат радъяськозы. Кӧня ке нунал ӵоже площадьын йӧскалык сиён-юонъёсын ярмарка ужалоз. Радъясьёс оско, трос калыкез люкалоз эктонъя «Star&Млад» баттл. Отын егитъёс но арлыдоос ӵошатскозы. Ӟуч, бигер, удмурт, еврей калык кырӟанъёс туала крезьгуро ӧръёсъя тупатыса чузъяськозы. 100 задор песянайёс 100 нунокъёсын вожвылъяськозы. Вормисьёсты калыкен сётэм куараосъя быръёзы. Баттл йылпумъяськем бере Шор площадьын «Удмуртия шунтэ» («Удмуртия согревает») ужрадлэн йылпумъянэз ортчоз. Праздниклы сӥзем ужрадъёс бадӟым концертэн йылпумъяськозы. Отчы «Брангуртысь песянайёс», «Silent Woo Goore» группа, Богдан Анфиногенов но Мускоысь нимысьтыз ӧтем куно пыриськозы.  30.10 – 02.11 «Лэсьтэмын Удмуртиын» форум (Park Inn отельын) 01.11 – 05.11 10:00-19:00 Шор площадьысь адӟытон павильонын «Лэсьтэмын Удмуртиын» адӟытон-вузкарон «Калык ярмарка». Росси улосвылъёсысь предприятиослэн III огъяросси ярмарказы 03.11 – 05.11 10:00-19:00 Шор площадьысь адӟытон коркаосын Йӧскалык сиён-юонъёсын ярмарка 04.11 – 05.11 10:00-19:00 Киров нимо паркын Фермеръёс понна «Своё. Продолжение» фестиваль 4-тӥ шуркынмонэ Шор площадьысь адӟытонъёсъя павильонын: 10:00-19:00 – чеберлыко киужъёсъя адӟытон 12:00-17:00 – «Россиысь калыкъёс» фотозона 12:00-17:00 – чеберлыко киужъёсты лэсьтонъя мастер-классъёс Шор площадьын 12:00-17:00 – калык коллективъёсын шулдыръяськонъёс 12:00-14:00 – олимпи луисьтэм юмшанъёсъя йӧскалык чемпионат 14:00-14:30 – эктонъя «Star&Млад» баттл 14:30-15:00 – «Удмуртия шунтэ» акцилэн йылпумъян люкетэз 15:00-16:30 – Калыкъёслэн огазеяськон нуналзылы но Удмуртилэн кунлык басьтэм дырысен 98 ар тырмонлы сӥзем концерт. Тегъёс: Мерлык Ижкар Удмуртия праздникъёс  